Imtella' Marzu 25, 2021 Rapport: Antonia Micallef Fil-laqgħa ġenerali annwali tal-Kamra tal-Kummerċ, il-President ta' din l-entità, David Xuereb, qal li f'sena ta' pandemija l-Kamra għamlet dak li hu ġust u etiku fiċ-ċirkostanzi. Qal li kellha sehem għal vizjoni nazzjonali ekonomika u se tibqa' tagħti kontribut għal pajjiż aħjar. Fl-aħħar diskors tiegħu bħala President tal-Kamra tal-Kummerċ, il-Perit David Xuereb qal li huwa kburi li l-Kamra ikkontribwixxiet għall-viżjoni nazzjonali ekonomika li ntlaqgħet kemm mill-Gvern kif ukoll mill-Oppożizzjoni. Żied li l-kamra hija ħerqana li l-pajjiż jgħaddi minn lockdown għal rebound, billi jdawwar l-isfidi f'opportunitajiet. Qal li l-pajjiż sofra minħabba s-saltna tad-dritt u sostna li l-Kamra tal-Kummerċ se tieħu rwol biex il-pajjiż jirristruttura ruħu u jkun aħjar. Il-Perit Xuereb qal li l-kamra qed issaħħaħ it-tim tagħha biex taħdem fuq erba' pilastri partikolari li huma s-sostenibilità, il-kapital uman, l-avvanz fit-teknoloġija u l-governanza. Il-Perit Xuereb qal li l-kamra trid tkun inklussiva u qal li għall-ewwel darba terz tal-kandidati għall-kunsill il-ġdid huma nisa. Fil-messaġġ tiegħu, il-Prim Ministru Robert Abela qal li l-2020 se tibqa' mfakkra għaliex il-pajjiż iffaċċja sfidi kbar. Qal li bl-involviment ta' kulħadd, il-pajjiż kien resiljenti u salva l-kapaċità produttiva. Dr Abela faħħar ir-rwol tal-kamra tal-kummerċ f'dan l-isforz nazzjonali biex il-pajjiż seta jagħti appoġġ lin-negozji u lill-ħaddiema. Il-Prim Ministru qal li l-kamra m'għenitx biss fl-isforz biex jonqos l-impatt tal-pandemija iżda kienet strumentali biex il-pajjiż żviluppa viżjoni għall-futur u kien għalhekk li l-Gvern nieda l-viżjoni ekonomika tiegħu b'ħames pilastri f'laqgħa tal-kabinett li saret fil-kamra tal-kummerċ. Il-Kap tal-Oppiżizzjoni Bernard Grech qal li l-kamra hija kontributur ewlieni għad-djalogu soċjali u ekonomiku. Qal li bil-pandemija, ix-xenarju nbidel drastikament u dawn l-iżviluppi qed iħeġġu lin-negozji biex ikunu flessibbli fl-operat ta' kuljum kif ukoll jaddattaw għax-xokkijiet fl-ekonomija. Qal li issa huwa ż-żmien biex il-kamra tal-kummerċ ma' entitajiet oħrajn, iridu jkunu katalisti fil-mudell ekonomiku li ċ-ċavetta trid tkun l-innovazzjoni. Qal li Malta teħtieġ niċċeċ ekonomiċi ġodda u semma fost l-oħrajn l-edukazzjoni, ir-rivoluzzjoni ħadra u d-diġitilazzjoni bħala s-sinsla tal-ekonomija. Il-President George Vella faħħar l-isforz kollettiv fosthom tal-Kamra tal-Kummerċ, biex jiġu mitigati l-impatti tal-pandemija. Qal li fi żminijiet diffiċli l-Kamra tal-Kummerċ kienet ta' eżempju kif organizzazzjoni iżżomm lill-bqija għaddejjin. Il-President faħħar ukoll l-abilità tal-kamra li tikkomunika mhux biss mal-membri tagħha imma mal-pubbliku u rreaġixxiet skont l-iżviluppi li kienu qed iseħħu. Awgura li l-membri tal-kunsill il-ġdid ikomplu fuq l-istess passi biex jassiguraw kontinwita, stabilità, sigurtà u tkabbir fl-aħjar interess tas-soċjetà u tal-ġenerazzjonijet li ġejjin.